Τη δόξα του Γιώργου Καρατζαφέρη ζήλεψε, καθώς φαίνεται, ο Κυριάκος Μητσοτάκης. Με την αντιπολιτευτική στάση του για το ζήτημα των διαπραγματεύσεων με την ΠΓΔΜ, μιμείται απολύτως τη γραμμή που είχε χαράξει ο πρόεδρος του ΛΑΟΣ την περίοδο 2007-2008. Οσα είπε το Σάββατο ο κ. Μητσοτάκης μετά τη συνάντησή του με τον πρωθυπουργό, περί έλλειψης ενημέρωσης και αγνόησης του Συντάγματος της ΠΓΔΜ, είναι κατά λέξη αυτά που έλεγαν ο Καρατζαφέρης και οι συνεργάτες του το 2007-2008 για την κυβέρνηση Καραμανλή.

«Ο κ. Τσίπρας δεν ενημέρωσε ποτέ ούτε το Κοινοβούλιο ούτε τον ελληνικό λαό», δήλωσε προχθές ο κ. Μητσοτάκης. «Ο κ. Καραμανλής δεν έχει ενημερώσει επαρκώς τη Βουλή και τον ελληνικό λαό», έλεγε τον Απρίλιο του 2008 ο κ. Καρατζαφέρης. Για το ότι δεν έθεσε ως προϋπόθεση στις διαπραγματεύσεις την αλλαγή του Συντάγματος της ΠΓΔΜ κατηγορεί τον κ. Τσίπρα ο αρχηγός της Ν.Δ. Το ίδιο ακριβώς έλεγε για τον κ. Καραμανλή ο αρχηγός του ΛΑΟΣ.

Σε όλη την προεκλογική περίοδο του 2007, όταν είχε διατυπωθεί ανοιχτά η επίσημη θέση της κυβέρνησης του Κώστα Καραμανλή με υπουργό Εξωτερικών την Ντόρα Μπακογιάννη για μια σύνθετη ονομασία της ΠΓΔΜ, το ΛΑΟΣ είχε εξαπολύσει επίθεση εναντίον της ηγεσίας της Νέας Δημοκρατίας, με βαριές εκφράσεις. Πρωταγωνιστής σ’ αυτή την επίθεση ήταν ο σημερινός αντιπρόεδρος της Νέας Δημοκρατίας Αδωνις Γεωργιάδης, ο οποίος καταφερόταν εναντίον των δύο ηγετικών στελεχών της σημερινής παράταξής του με τον πιο ακραίο τρόπο.

Μιλά ο κ. Γεωργιάδης...

Αυτές οι θέσεις έχουν καταγραφεί στις καθημερινές εκπομπές του κ. Γεωργιάδη με τη γενική ονομασία «Ελλήνων Εγερσις» («Εγέρθητου» που λέει κι ο Καιάδας), όπου καταγγέλλεται ο Κ. Καραμανλής ως «κωλοτούμπας» και κατηγορείται ότι «ξεπούλησε τη Μακεδονία».

Διαλέγουμε στην τύχη την εκπομπή της 16.7.2007. Μιλά ο κ. Γεωργιάδης:

■ «Αυτή η απίστευτη υποχώρηση, για να μη χρησιμοποιήσω μια πιο βαριά έκφραση, αυτή η απίστευτη κωλοτούμπα του Μακεδόνος -τρομάρα του- πρωθυπουργού, του Κώστα Καραμανλή, ο οποίος μπαίνει στην ιστορία ως ο πρωθυπουργός που ξεπούλησε τη Μακεδονία. Αυτή είναι η πραγματικότητα».

■ «Κατάλαβε κάθε καλοπροαίρετος πολίτης ότι η Νέα Δημοκρατία έχει αλλάξει στάση από την εθνική γραμμή του Συμβουλίου των πολιτικών αρχηγών του 1992 και, όπως καταλαβαίνετε, αυτό σημαίνει -για να το πούμε με απλά ελληνικά- ότι ο Κώστας Καραμανλής και η Ντόρα Μπακογιάννη προσπάθησαν να κοροϊδέψουν τον ελληνικό λαό και τους ψηφοφόρους τους. Πρέπει να σας πω ότι αυτή η πράξη της κωλοτούμπας έγινε ακόμα χειρότερη με την πρόστυχη πράξη τού να κάνουν το άσπρο μαύρο και να προσπαθήσουν να παρουσιάσουν την άτακτη υποχώρηση σε επιτυχία».

■ «Πρόκειται για μία πρόστυχη πράξη της Νέας Δημοκρατίας, η οποία είναι ακόμα χειρότερη από την ίδια την πράξη της υποχωρήσεως. Αντιλαμβανόμαστε όλοι ότι η κυβέρνηση υποχώρησε, γιατί έχει ξεπουλήσει το θέμα του ονόματος στους Αμερικάνους και πλέον δεν υπάρχει κανένας που να μπορεί να το αμφισβητήσει αυτό. Αλλά αυτή η κυβέρνηση δεν είχε την ανδρεία και το θάρρος να πει στον ελληνικό λαό την αλήθεια, να πει την άποψή της, και προσπάθησε να κλέψει τις ψήφους των Ελλήνων πατριωτών με αυτό το απίστευτο ψεύδος».

Λίγο παρακάτω, ο κ. Γεωργιάδης θα διαβάσει ως αποκαλυπτικό το πρωτοσέλιδο της εφημερίδας «Πρώτο Θέμα»: «Κομμάτι-κομμάτι πουλάνε τη Μακεδονία. Καραμανλής-Μπακογιάννη χαρίζουν το όνομα στα κρυφά. Λίγο-πολύ το άρθρο της εφημερίδος κατηγορεί τη Νέα Δημοκρατία ότι προσπάθησε να κοροϊδέψει τον ελληνικό λαό, κι αυτό προσπάθησε να κάνει, δεν είναι θέμα κατηγορίας, είναι δυστυχώς η πραγματικότητα. Και έχει σημασία ότι αυτό το έγραψε το “Θέμα”, η πρώτη σε κυκλοφορία κυριακάτικη εφημερίδα».

«Ελέγχει, εκβιάζει...»

Στη συνέχεια ο κ. Γεωργιάδης κατήγγειλε την κυβέρνηση της Νέας Δημοκρατίας ότι ελέγχει, μέσω των κρατικών διαφημίσεων, όλες τις εφημερίδες και εκβιάζει τους τηλεοπτικούς σταθμούς, γι’ αυτό και δεν πρόβαλαν τις απόψεις του ΛΑΟΣ για το ζήτημα. «Με ευθεία παρέμβαση της κυβερνήσεως, όλες οι άλλες εφημερίδες και όλοι οι τηλεοπτικοί σταθμοί δεν είχαν καμιά αναφορά σ’ αυτό το μείζον θέμα».

«Σας καλώ να πάρετε τηλέφωνο στον ραδιοφωνικό σταθμό “Σκάι”, ο οποίος το παρουσίασε ως μεγάλη επιτυχία. Πήρα εγώ τον κ. Πορτοσάλτε και του είπα, “καλέστε και την άλλη πλευρά”. Απάντησις: “Ναι, κ. Γεωργιάδη, θα το θέσω στη σύσκεψη”. Οσο κάλεσε ο κ. Πορτοσάλτε εσάς στον “Σκάι”, τόσο κάλεσε κι εμάς. Να πάρετε, λοιπόν, στον “Σκάι”. Είσαστε πολίτες. Οι ραδιοφωνικές συχνότητες είναι δημόσιες. Δεν είναι του κ. Αλαφούζου και του κ. Πορτοσάλτε».

Το αίτημα του κ. Γεωργιάδη έχει πλέον γίνει αποδεκτό. Και ο ίδιος έχει εξασφαλίσει σχεδόν καθημερινή παρουσία στις εκπομπές του σταθμού, όπου βέβαια λέει εναντίον της κυβέρνησης Τσίπρα όσα ακριβώς έλεγε εναντίον της κυβέρνησης Καραμανλή.

«Μία μικρή χούντα»

Κατά τον κ. Γεωργιάδη, η κυβέρνηση Καραμανλή είχε τότε προσπαθήσει να επιβάλει «μια μικρή χούντα» στα μέσα ενημέρωσης! «Αν δεν δώσουμε εμείς τώρα τη μάχη, τον Απρίλιο θα πουλήσουν τη Μακεδονία», πρόσθετε ο τότε υπαρχηγός του κ. Καρατζαφέρη και νυν υπαρχηγός του κ. Μητσοτάκη, αποκαλώντας τον Κώστα Καραμανλή και την Ντόρα Μπακογιάννη «ασήμαντους πολιτικούς ηγέτες». Παρόμοιες θέσεις διατύπωνε καθημερινά από τις εκπομπές του ο κ. Γεωργιάδης, με βαριές εκφράσεις κατά του Κώστα Καραμανλή («είναι σαν τον Μπάρμπα Στρουμφ») και της Ντόρας Μπακογιάννη («αυτή η γυναίκα είναι εθνικά επικίνδυνη ως υπουργός Εξωτερικών»).

Ολα αυτά που έλεγαν τότε ο Καρατζαφέρης και ο Γεωργιάδης για τον Καραμανλή, τα λέει σήμερα ο κ. Μητσοτάκης για τον κ. Τσίπρα. Με τα ίδια ακριβώς λόγια. Η τακτική εκείνη επέτρεψε στον ΛΑΟΣ να μπει για πρώτη φορά στη Βουλή, συσπειρώνοντας την Ακροδεξιά. Η αντιγραφή όμως της ίδιας τακτικής από τη Ν.Δ. απλώς την απομακρύνει ακόμα περισσότερο από τον πολυπόθητο «μεσαίο χώρο» που την είχε φέρει στην εξουσία το 2004 και το 2007.